Donald Trump Bandaríkjaforseti hefur fordæmt árás stuðningsmanna sinna á bandaríska þingið á miðvikudag. Hátt í sjötíu hafa verið handteknir vegna rannsóknar á árásinni. Einn lögreglumaður lést.
Lögreglumaður lést í árás stuðningsmanna Donalds Trumps Bandaríkjaforseta á Hvíta húsið á miðvikudag. Trump fordæmdi í gærkvöld það ofbeldi sem stuðningsmenn hans beittu. Mike Pence varaforseti vill ekki víkja Trump úr embætti áður en valdaskipti verða, eins og forsvarsmenn Demókrata í bandaríska þinginu vilja.
Trump sagðist í ávarpi sínu, sem hann birti á Twitter, eftir að reikningur hans þar hafði verið lokaður í tólf tíma, vera eins og aðrir Bandaríkjamenn hneykslaður á ofbeldinu. Nú ætlaði hann að einbeita sér að því að tryggja friðsamleg valdaskipti 20. janúar.
My focus now turns to securing a smooth, orderly and seamless transition of power
Trump sagði mikilvægasta verkefnið nú að endurreisa efnahaginn, mesti heiður ævi hans hefði að fá að starfa sem forseti Bandaríkjanna og að hann vildi fullvissa vonsvikna stuðningsmenn sína um að vegferð þeirra væri rétt að hefjast. Trump þótti óvenju hæverskur í ræðunni, einkum í ljósi þess að um sólarhring áður hafði hann hvatt stuðningsmenn sína til að berjast gegn forsetakjöri Joes Biden. Síðan þá hafa tveir ráðherrar í ríkisstjórn hans sagt af sér, sem og tveir aðrir hátt settir starfsmenn Trumps, og stuðningur við hann minnkað meðal þingmanna Repúblikana. Þá skoraði leiðarahöfundur Wall Street Journal á Trump að segja af sér. Joe Biden verðandi forseti hefur sjálfur ekki gengið svo langt en hann sakaði Trump þó um árás á lýðræðisstofnanir Bandaríkjanna.
New York Times hefur eftir heimildarmönnum að Mike Pence varaforseti sé andvígur því að beita 25. grein stjórnarskrárinnar til að víkja Trump úr embætti, eins og Nancy Pelosi forseti fulltrúadeildar Bandaríkjaþings, og Chuck Schumer leiðtogi Demókrata í öldungadeildinni kölluðu eftir í gærkvöld. Þessari grein verður ekki beitt án varaforsetans. Pelosi sagði að annars yrði sett af stað ákæruferli í þinginu, en ósennilegt er að tíminn dugi fyrir slíkt. Tólf dagar eru þangað til Joe Biden verður settur í embætti forseta.
Tilkynnt var í gærkvöld að einn lögreglumaður hefði látið lífið í árásinni á þingið. Áður hafði verið greint frá því að fjórir mótmælendur hefðu látist. Sextíu og átta hafa verið handteknir í tengslum við mótmælin og var einn þeirra með sjálfvirka byssu sem notuð er í hernaði og ellefu bensínsprengjur á sér. Lögreglan í Washington og alríkislögreglan eru með árásina til rannsóknar, meðal annars viðbrögð lögreglu sem urðu til þess að múgurinn náði að brjóta sér leið inn í þinghúsið.
Hátt í sjötíu hafa verið handteknir vegna rannsóknar á árás stuðningsmanna Donalds Trumps Bandaríkjaforseta á bandaríska þingið á miðvikudag. Trump hefur fordæmt árásina. Einn lögreglumaður lést.